### Beslutning

Forslaget blev på byrådsmødet den 13. maj 2020 henvist til Magistraten med henblik på at indgå i budgetdrøftelserne for 2021.

**Budgetforslag fra SF, RV og EL**

Folkeskolen skal både danne og uddanne, samtidig med at alle børn trives. Det er i skolen, børnenes demokratiske grundstamme skal sikres og udvikles.

En af folkeskolens vigtigste kvaliteter er, at den kan give alle elever de bedste muligheder for at lære — uanset familiens sociale, økonomiske og uddannelsesmæssige baggrund. Det skal vi både sikre og styrke.

Den nyeste analyse af folkeskolens økonomi viser for almenundervisningsområdet, at skolernes økonomi samlet set lige netop kan balancere - men det er før besparelserne der er indlagt i budgettet fra 2020 og frem. Deri ligger også, at skolernes ressourcer ikke giver dem frihed til at gøre det mindste ekstra for elever og medarbejdere.

Sammenlignet med de øvrige kommuner ses det, at udgifterne pr. elev i [adresse] er relativt lave. I Kend din kommune er udgiften pr. elev i [adresse] 80.682 kr., hvilket er knap 7.000 kr. lavere end gennemsnittet af alle kommuners udgift pr. elev på 87.639 kr. De lave udgifter pr. elev sammenlignet med de andre kommuner placerer [adresse] blandt den billigste tredjedel af alle landets kommuner til at drive folkeskolen. Der er altså noget der tyder på, at folkeskolerne er pressede, og at medarbejderne i folkeskolen er pressede.

Selvom der dagligt ydes en kæmpe indsats i kommunernes skole af alle ansatte, så er der pres på de aarhusianske skoler. Hvilket også ses på elevernes besvarelser i kvalitetsopfølgningen for 6-18-års-området, hvor det fremgår, at færre end halvdelen af eleverne i skolen svarer, at undervisningen giver dem lyst til at lære. Det underbygges med, at en stor del af eleverne ikke oplever medbestemmelse i undervisningen, og at denne tendens bliver større i udskolingen. Der er et generelt behov for at inddrage børnene og de unge i deres egen læring, hvilket kan bidrage til at gøre udskolingen mere motiverende.

Lidt flere børn og unge svarer, at de oplever mobning og ensomhed i skolen. Dette er alvorligt for de børn og unge, det vedrører. Det er en negativ udvikling, vi skal vende, som en del af arbejdet med at forebygge psykisk sårbarhed hos børn og unge.

I vores bestræbelser på at mindske al slags fravær, er det afgørende, at vi har fokus på attraktive læringsmiljøer for børnene og de unge. Folkeskolen er for alle og den skal give alle kundskaber og færdigheder, der forbereder dem til videre uddannelse og giver dem lyst til at lære mere. Folkeskolen spiller samtidig en vigtig rolle i at danne medborgere, som deltager og tager medansvar i et samfund med frihed og folkestyre.

Det er nødvendigt at tilføre skoleområdet midler for at sikre folkeskolen de nødvendige rammer og ressourcer, så lærerne kan give alle elever en undervisning af høj kvalitet. Skolerne har brug for de ekstra ressourcer nu og der er ikke tid til at vente på, at finansloven virker – vi vil give bedre vilkår nu.

En tilførsel af 25 mio. kr. til skolerne vil i højere grad muliggøre lokale løsninger på skolerne med henblik på, at eleverne kan udvikle og udfolde deres potentiale optimalt. Sagt med andre ord får skolerne mulighed for at fokusere lidt mindre på at leve op til minimumstimetal og lidt mere på øget kvalitet i undervisningen for elevgruppen. Flere lærere og pædagoger vil give et øget overskud til at hjælpe alle elever, uanset om de har andre udfordringer, i at opbygge gode relationer og sociale kompetencer, og vil forebygge mistrivsel, mobning og ensomhed. Ekstra midler skal være med til at løfte læringsmiljøet ved at understøtte den faglige udvikling, differentieringsopgaven og inklusionsopgaven, og at der udvikles professionelle og stærke læringsfællesskaber.

Det er vigtigt at prioritere folkeskolen. Folkeskolen skal være fundamentet for en god hverdag for eleverne, hvor de lærer noget, er sammen med gode kammerater og blive udfordret på deres viden, kreativitet og fantasi.

Vi foreslår at

- Der afsættes 25 mio kr til flere lærere og pædagogisk personale i folkeskolen i [adresse]

Stillet af Lena Madsen (Radikale), Nanni Lauritsen (Enhedslisten) Casper Jespersen (SF), Karlo Iversen (SF) og Minna Lassen (SF)

### Sagens forløb

13-05-2020 [adresse]
Forslaget blev på byrådsmødet den 13. maj 2020 henvist til Magistraten med henblik på at indgå i budgetdrøftelserne for 2021.